**Zmluva o dielo na zhotovenie stavebných prác**

**uzatvorená podľa § 536 a nasl. Obchodného zákonníka č. 513/1991 Zb. v znení**

**neskorších predpisov (ďalej len „zmluva“)**

**Zmluvné strany**

1. **Objednávateľ: Univerzita Komenského v Bratislave**

 Sídlo: Šafárikovo námestie 6, 814 99 Bratislava

 Štatutár: prof. JUDr. Marek Števček, PhD., rektor UK

 IČO: 00397865

 DIČ: 2020845332

 IČ DPH: SK2020845332

 **Fakulta/súčasť: Filozofická fakulta UK**

 Sídlo: Gondova 2, 811 02 Bratislava

 Zastúpená: prof. Mgr. Marián Zouhar, PhD., dekan

 Osoba oprávnená podpisom zmluvy: prof. Mgr. Marián Zouhar, PhD.

 IČO: 00397865

 DIČ: 2020845332

 IČ DPH: SK2020845332

 IBAN: SK89 8180 0000 0070 0014 9464

 (ďalej len **„objednávateľ“**)

1. **Zhotoviteľ: XX**

 Sídlo:

 Štatutárny zástupca:

 IČO:

 DIČ:

 IČ DPH:

 Bankové spojenie:

 IBAN :

 (ďalej len **„zhotoviteľ“**)

Objednávateľ na obstaranie predmetu tejto zmluvy použil postup verejného obstarávania – zadávanie zákazky podľa § 117 Z.z. o verejnom obstarávaní a o zmene a doplnení niektorých zákonov v znení neskorších predpisov, ktorého víťazom sa stal zhotoviteľ.

**Článok I.**

**Východiskové podklady a údaje**

1. Podkladom pre uzatvorenie tejto zmluvy je cenová ponuka zhotoviteľa doručená v rámci verejného obstarávania, ktoré bolo vyhodnotené 05.08.2022.
2. Východiskové údaje:
Názov zákazky: Rekonštrukcia nádvoria vrátane rekonštrukcie kanalizačných rozvodov nádvoria na Fajnorovom nábreží 3 v Bratislave
Miesto výkonu stavebných prác: FiF UK, Fajnorovo nábrežie 3, Bratislava, nádvorie

**Článok II.**

**Predmet zmluvy**

1. Predmetom zmluvy je stavebná úprava povrchu nádvoria - odstránenie zámkovej dlažby, rekonštrukcia kanalizačných rozvodov, vybudovanie novej štvorcovej betónovej plochy – podľa projektovej dokumentácie SO02 Dvor, Fajnorovo nábrežie 3, 811 02 Bratislava, projektant PLURAL s.r.o., 811 09 Bratislava podľa projektovej dokumentácie, ktorá tvorí **Prílohu č. 2** tejto zmluvy

**Článok III.**

**Práva a povinnosti zmluvných strán**

1. Zhotoviteľ sa zaväzuje zhotoviť pre objednávateľa predmet zmluvy uvedený v Čl. II. tejto zmluvy v rozsahu položkového rozpočtu – oceneného výkazu výmer zhotoviteľom za podmienok dohodnutých v tejto zmluve a riadne a včas zhotovené dielo odovzdať objednávateľovi v zodpovedajúcej kvalite.
2. Objednávateľ sa zaväzuje poskytovať zhotoviteľovi súčinnosť potrebnú na zhotovenie diela, prevziať dokončené dielo a zaplatiť za jeho zhotovenie dohodnutú cenu, ak dielo nebude vykazovať nedostatky, ktoré môžu mať zásadný vplyv na jeho riadne užívanie.
3. Zhotoviteľ potvrdzuje, že sa v plnom rozsahu zoznámil s rozsahom a povahou diela, že sú mu známe technické, kvalitatívne, materiálové, časové a iné podmienky na realizáciu diela a že disponuje takými kapacitami a odbornými znalosťami, ktoré sú na zhotovenie diela potrebné.

**Článok IV.**

**Čas plnenia**

1. Zhotoviteľ sa zaväzuje zhotoviť dielo podľa čl. II. tejto zmluvy a odovzdať ho objednávateľovi v týchto termínoch:
	1. **Termín začatia:** dňom odovzdania a prevzatia staveniska.
	2. **Termín dokončenia**: do 90 pracovných dní po prevzatí staveniska.
2. Zhotoviteľ je povinný bezodkladne písomne informovať objednávateľa o vzniku akejkoľvek udalosti, ktorá môže mať vplyv na riadne a včasné zhotovenie diela.
3. Nedodržanie termínu zhotovenia a odovzdania diela zhotoviteľom podľa bodu. 1 tohto článku z dôvodov na jeho strane má za následok uplatnenie sankcie voči zhotoviteľovi vo forme zmluvnej pokuty v zmysle čl. X. bod. 1 tejto zmluvy.
4. Zhotoviteľ splní svoj záväzok zhotoviť dielo jeho riadnym ukončením, vrátane odstránenia prípadných nedostatkov, a odovzdaním diela objednávateľovi. Za ukončenie diela sa považuje deň, kedy bol zmluvnými stranami podpísaný **protokol o odovzdaní a prevzatí diela.**
5. Ak po protokolárnom odovzdaní diela objednávateľovi budú zistené nedostatky alebo nedostatky diela, je zhotoviteľ povinný takéto nedostatky bezodkladne odstrániť na vlastné náklady (záručná doba viď čl. VII. tejto zmluvy).
6. Ak zhotoviteľ dokončí dielo pred dohodnutým termínom, zaväzuje sa objednávateľ toto dielo prevziať aj v skoršom termíne.
7. Dodržanie času plnenia podľa bodu 1 tohto článku zo strany zhotoviteľa je závislé od riadneho a včasného spolupôsobenia objednávateľa dohodnutého v tejto zmluve. Zhotoviteľ nie je v omeškaní so splnením záväzku po dobu, počas ktorej nemohol plniť svoje povinnosti následkom okolností vzniknutých na strane objednávateľa, pričom termín plnenia sa o tento čas predlžuje bez nároku objednávateľa na uplatnenie sankcií.

**Článok V.**

**Cena diela**

1. Dohodnutá cena za zhotovenie diela v rozsahu čl. II. tejto zmluvy je stanovená v súlade so zákonom č. 18/1996 Z. z. o cenách v znení neskorších predpisov, vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách a je doložená cenovou ponukou zhotoviteľa (ocenený výkaz výmer), ktorá tvorí Prílohu č. 1 tejto zmluvy.
2. Dohodnutá cena diela je nasledovná:

**Cena bez DPH: 0,00 €**

**DPH 20%: 0,00 €**

**Cena s DPH: 0,00 €** *(slovom: ...eur)*

1. V cene sú zahrnuté všetky náklady zhotoviteľa na realizáciu prác súvisiacich s vykonaním a odovzdaním diela vrátane vedľajších rozpočtovaných nákladov a doplnkových nákladov. Zhotoviteľ nie je oprávnený jednostranne zvýšiť dohodnutú cenu diela.
2. V prípade, keď objednávateľ nariadi práce na odstránenie následkov porušenia zmluvy zhotoviteľom, toto nie je dôvodom na zmenu dohodnutej ceny. Takéto práce vykoná zhotoviteľ na vlastné náklady.
3. Ak dôjde k zániku zmluvy z dôvodov na strane objednávateľa, vzniká zhotoviteľovi nárok na úhradu nákladov, ktoré mu preukázateľne a oprávnene vznikli pri realizácii prác do dňa zániku zmluvy a ktoré sú odsúhlasené objednávateľom.

**Článok VI.**

**Platobné podmienky**

1. Zmluvné strany sa dohodli na realizácii diela bez zálohových platieb. Zhotoviteľ bude fakturovať objednávateľovi jednorazovo vykonané práce a dodávky po riadnom ukončení a odovzdaní diela objednávateľovi. Podkladom pre vystavenie faktúry bude súpis skutočne vykonaných prác, ktorý bude potvrdený zhotoviteľom a objednávateľom a bude tvoriť prílohu faktúry.
2. Stavebné práce, ktoré sa neuskutočnia, budú odpočítané podľa rozpočtu – oceneného výkazu výmer.
3. V prípade nutnosti vykonania prác nad rámec dohodnutého rozsahu diela budú - Naviac práce vopred predložené objednávateľovi na schválenie ako dodatok k rozpočtu ceny diela. Tieto práce budú fakturované spolu s faktúrou za vykonané dielo, pričom v prílohe faktúry bude samostatný súpis dodávok a prác na – Naviac práce.
4. Faktúra musí obsahovať:
* označenie povinnej a oprávnenej osoby, sídlo, IČO, IČ DPH,
* číslo faktúry,
* deň vystavenia a deň splatnosti faktúry,
* označenie peňažného ústavu a číslo účtu, na ktorý sa má platiť,
* fakturovanú sumu,
* označenie diela,
* pečiatku a podpis oprávnenej osoby,
* v prílohe faktúry bude súpis skutočne vykonaných prác potvrdený zhotoviteľom a objednávateľom,
1. Lehota splatnosti faktúry je do 14 dní odo dňa doručenia faktúry objednávateľovi.
2. V prípade, že faktúra nebude obsahovať náležitosti uvedené v tejto zmluve, objednávateľ je oprávnený vrátiť faktúru zhotoviteľovi na doplnenie. V takom prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
3. Cena diela sa považuje za uhradenú v deň, kedy bola čiastka odpísaná z účtu objednávateľa.

**Článok VII.**

**Záručná doba a zodpovednosť za nedostatky**

1. Zhotoviteľ zodpovedá za to, že dielo je zhotovené na základe rozpočtu (oceneného výkazu výmer) a podľa podmienok dohodnutých v tejto zmluve a všeobecne záväzných právnych predpisov a že počas plynutia záručnej doby bude mať vlastnosti dohodnuté v tejto zmluve.
2. Zhotoviteľ zodpovedá za nedostatky, ktoré má dielo v čase jeho odovzdávania objednávateľovi a počas záručnej doby.
3. Zhotoviteľ nezodpovedá za nedostatky diela, ktoré boli spôsobené použitím podkladov a vecí poskytnutých objednávateľom a zhotoviteľ ani pri vynaložení všetkej starostlivosti nemohol zistiť ich nevhodnosť alebo na ňu objednávateľa upozornil a ten na ich použití trval.
4. Záručná doba na dielo je **60 mesiacov** a začína plynúť dňom protokolárneho odovzdania diela zhotoviteľom objednávateľovi.
5. Pre prípad nedostatku diela počas záručnej doby má objednávateľ právo požadovať odstránenie nedostatku a zhotoviteľ má povinnosť nedostatky bezodplatne odstrániť.
6. Objednávateľ sa zaväzuje, že prípadnú reklamáciu nedostatku diela uplatní bezodkladne po jej zistení písomnou formou u zhotoviteľa.
7. Zhotoviteľ sa zaväzuje začať s odstraňovaním prípadných nedostatkov diela bezodkladne po uplatnení oprávnenej reklamácie a zistené nedostatky na vlastné náklady odstrániť v čo najkratšom technicky možnom čase podľa písomnej dohody zmluvných strán.

**Článok VIII.**

**Podmienky vykonania diela**

1. Zhotoviteľ sa zaväzuje zhotoviť dielo vo vlastnom mene, na vlastnú zodpovednosť, na vlastné náklady, vlastnými prostriedkami a v požadovanej odbornej kvalite, pričom je povinný dodržiavať platné technické normy a všeobecne záväzné právne predpisy vzťahujúce sa na predmet zmluvy. Dohodnuté dielo bude vykonávať kvalifikovanými pracovníkmi v príslušnom odbore. Zhotoviteľ nie je oprávnený poveriť vykonaním diela inú osobu.
2. Objednávateľ odovzdá zhotoviteľovi stavenisko formou zápisu.
3. Zhotoviteľ je povinný viesť stavebný (montážny) denník.
4. Objednávateľ sa zaväzuje, že poskytne zhotoviteľovi spolupôsobenie spočívajúce najmä v sprístupnení priestorov k prevedeniu prác, odovzdaní doplňujúcich údajov a podkladov, ktorých potreba vznikne počas realizácie prác. Objednávateľ je povinný odovzdať stavenisko vypratané tak, aby zhotoviteľ mohol na ňom začať práce v súlade s podmienkami zmluvy.
5. Objednávateľ zodpovedá za to, že odovzdané podklady sú bez právnych a faktických nedostatkov.
6. Zhotoviteľ zodpovedá za bezpečnosť a ochranu zdravia vlastných zamestnancov, ktorí sú zhotoviteľom o bezpečnosti a ochrane zdravia pri práci vyškolení, a za čistotu a poriadok na stavenisku. Bude dodržiavať Nariadenie vlády SR č. 396/2006Z.z. o min. bezpečnostných a zdravotných požiadavkách na stavenisko.
7. Zhotoviteľ odstráni na vlastné náklady odpady, ktoré sú výsledkom jeho činnosti.
8. Zhotoviteľ si v spolupráci s objednávateľom zabezpečí možnosti napojenia na odber elektrickej energie a vody a do stavebného denníka zapíše počiatočné a konečné merania. Podmienky odberu vody a elektrickej energie budú dohodnuté v zápise o odovzdaní a prevzatí staveniska.
9. Stavebný materiál a zariadenia potrebné na zhotovenie diela zabezpečuje zhotoviteľ. Kúpna cena týchto vecí je súčasťou dohodnutej ceny. Zhotoviteľ zostáva vlastníkom týchto vecí až do doby ich pevného zabudovania do stavby a zaplatenia ceny diela.
10. Nebezpečenstvo škody na jednotlivých častiach diela, ako aj na veciach a materiáloch potrebných na zhotovenie diela, znáša zhotoviteľ až do okamihu protokolárneho prevzatia diela objednávateľom.

**Článok IX.**

**Odovzdanie a prevzatie diela**

1. Zhotoviteľ sa zaväzuje najmenej tri pracovné dni pred odovzdaním diela, ktoré je predmetom tejto zmluvy, písomne vyzvať objednávateľa na jeho prevzatie. Zmluvné strany sa dohodnú na presnom čase odovzdania a prevzatia diela.
2. O priebehu preberacieho konania spisuje objednávateľ v súčinnosti so zhotoviteľom preberací protokol o odovzdaní a prevzatí verejnej práce, ktorý dostane každá zo zúčastnených strán. Protokol okrem základných údajov o zmluvnom vzťahu bude obsahovať aj:
* zhodnotenie akosti vykonaných prác,
* súpis zistených nedostatkov a nedorobkov nebrániacich užívaniu diela,
* dohodu o opatreniach a lehotách ich odstránenia,
* dátum a podpisy oprávnených zástupcov zmluvných strán.
1. Nedostatkom diela sa rozumie odchýlka v kvalite, rozsahu a parametroch diela stanovených touto zmluvou, technickými normami a všeobecne záväznými právnymi predpismi.
2. Nedorobkom sa rozumie nedokončená práca oproti dohodnutým podmienkam vykonania diela v rozsahu cenovej ponuky zhotoviteľa.

**Článok X.**

**Zmluvné pokuty**

1. V prípade omeškania zhotoviteľa so zhotovením a odovzdaním predmetu zmluvy v dohodnutom čase plnenia v zmysle čl. IV. tejto zmluvy zaplatí zhotoviteľ objednávateľovi zmluvnú pokutu vo výške 0,1 % z celkovej dohodnutej ceny diela uvedenej v čl. V. tejto zmluvy za každý začatý deň omeškania.
2. V prípade omeškania objednávateľa s úhradou faktúry za dielo zaplatí objednávateľ zhotoviteľovi zmluvnú pokutu vo výške 0,1 % z dlžnej čiastky za každý začatý deň omeškania.

**Článok XI.**

**Vyššia moc**

1. Pre účely tejto zmluvy sa vyššou mocou rozumie každá vonkajšia udalosť alebo okolnosť výnimočného a neodvratného charakteru, ktorú zmluvné strany nemohli predvídať a ovplyvniť pri podpisovaní zmluvy o dielo a ktorá znemožňuje realizáciu časti alebo celého zmluvného diela, napr. vojna, mobilizácia, živelné pohromy a pod.
2. V prípade, že by vyššia moc spôsobila prerušenie plnenia zmluvných záväzkov o viac ako 30 kalendárnych dní, zmluvné strany sa dohodnú na iných opatreniach, prípadne na iných postupoch týkajúcich sa ďalšej realizácie zmluvy. O dobu prerušenia prác na diele, o dobu nutnú na obstaranie tovarov na opravu diela a na vykonanie opravy diela poškodeného vyššou mocou sa posúva termín ukončenia diela, ak sa zmluvné strany nedohodnú inak.
3. Ak sa splnenie tejto zmluvy stane nemožným do 3 mesiacov od vyskytnutia sa vyššej moci, strana, ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia o odstúpení druhej strane.
4. V prípade vyššej moci nie je zmluvná strana, ktorej sa vyššia moc priamo týka, v omeškaní s plnením záväzku vyššou mocou dotknutej zmluvnej povinnosti a oprávnená strana nemá nárok na prípadnú zmluvnú pokutu spojenú s omeškaním takejto povinnosti, a to počas trvania vyššej moci, až do doby nevyhnutnej na nápravu následkov spôsobených vyššou mocou. Pri nesplnení zmluvnej povinnosti dotknutej vyššou mocou, ktorá spôsobí omeškanie druhej zmluvnej strany, táto taktiež nie je v omeškaní.

**Článok XII.**

**Ostatné ustanovenia**

1. Zhotoviteľ bude informovať objednávateľa o stave a rozpracovanosti diela priebežne na požiadanie objednávateľa, podľa jeho potreby a po vzájomnej dohode.
2. Zhotoviteľ prehlasuje, že má odbornú spôsobilosť a oprávnenie vykonávať dielo, ktoré je predmetom tejto zmluvy.
3. Zhotoviteľ bude pri plnení predmetu zmluvy postupovať s odbornou starostlivosťou. Zaväzuje sa dodržiavať všeobecne záväzné právne predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán a rozhodnutiami a vyjadreniami dotknutých orgánom štátnej správy.

**Článok XIII.**

**Odstúpenie od zmluvy**

1. Podstatné porušenia zmluvných ustanovení má za následok, že zmluvné strany môžu využiť právo odstúpenia od zmluvy podľa § 344 a nasl. Obchodného zákonníka.
2. Za podstatné porušenia zmluvy zo strany zhotoviteľa sa považuje:
	1. omeškanie prác o viac ako 10 dní oproti schválenému časovému harmonogramu
	2. nedodržanie kvality dodávky predmetu zmluvy
	3. omeškanie s dokončením diela viac ako 15 dní, ak sa zmluvné strany nedohodnú inak.
3. K odstúpeniu od zmluvného vzťahu objednávateľa dôjde a táto zmluva zaniká dňom preukázateľného doručenia písomného odstúpenia zhotoviteľovi a to so všetkými právami, ktoré z toho titulu objednávateľovi vzniknú v zmysle príslušných ustanovení Obchodného zákonníka.
4. Právo na náhradu škody zostáva zachované aj po odstúpení od zmluvy. Odstúpenie od zmluvy sa nedotýka nároku na zaplatenie zmluvnej pokuty.
5. Po zániku zmluvy z dôvodu odstúpenia od zmluvy odovzdá zhotoviteľ objednávateľovi rozostavané dielo v stave, v akom sa ku dňu odstúpenia nachádza. Zhotoviteľ odovzdá objednávateľovi spolu s rozostavaným dielom realizačné projekty, ktoré prijal od objednávateľa k vykonaniu diela, atesty, osvedčenia, certifikáty, záručné listy a pod., týkajúce sa zrealizovanej časti.
6. Po skončení platnosti zmluvy z dôvodu odstúpenia od zmluvy objednávateľ zaplatí zhotoviteľovi uskutočnené práce a dodávky na zmluvnom diele. Podkladom pre plnenie bude zhotoviteľom vystavený daňový doklad, ktorý je splatný do 60 kalendárnych dní po dni protokolárneho odovzdania diela podľa tohto článku a doručení faktúry objednávateľovi.

**Článok XIV.**

**Záverečné ustanovenia**

1. Zmluvné vzťahy touto zmluvou bližšie neupravené sa spravujú príslušnými ustanoveniami Obchodného zákonníka a iných všeobecne záväzných právnych predpisov vzťahujúcich sa na zmluvné záväzky vyplývajúce z tejto zmluvy.
2. Zmluvné strany súhlasia so zverejnením plného znenia tejto zmluvy v Centrálnom registri zmlúv vedenom Úradom vlády SR.
3. Táto zmluva nadobúda platnosť dňom jej podpísania obidvoma zmluvnými stranami. Účinnosť nadobúda dňom nasledujúcim po dni jej zverejnenia v Centrálnom registri zmlúv vedenom Úradom vlády SR.
4. Zmeny alebo doplnky k tejto zmluve je možné robiť len formou očíslovaných písomných dodatkov so súhlasom oboch zmluvných strán a za dodržania podmienok podľa zákona NR SR č. 343/2015Z.z. o verejnom obstarávaní a o zmene a doplnení niektorých zákonov v znení neskorších predpisov.
5. Neoddeliteľnou súčasťou tejto zmluvy je **Príloha č. 1** – cenová ponuka Zhotoviteľa – výkaz výmer
6. Táto zmluva je vyhotovená v troch rovnopisoch, z ktorých objednávateľ dostane dva a zhotoviteľ jeden rovnopis.
7. Zmluvné strany vyhlasujú, že obsah tejto zmluvy je prejavom ich slobodnej, vážnej a určitej vôle, že nebola uzatvorená v tiesni ani za nápadne nevýhodných podmienok, prečítali si ju, jej obsahu porozumeli a na znak súhlasu s jej obsahom túto zmluvu vlastnoručne podpisujú.

 V Bratislave

 Za objednávateľa: Za zhotoviteľa:

 ........................................................... ..................................................

 prof. Mgr. Marián Zouhar, PhD. xx

 dekan konateľ